猶子奕來乞酒戲以詩餉之
作者：趙鼎臣
朝代：宋

paragraphs: 滏陽從事如瓠壺，雖如瓠壺中不粗。
十圍腰腹八尺軀，出行不敢用肩輿。
馬壯如牛形虎如，載之喘汗蹶不趨。
倒牀甘寢鼻輒呼，隠如雷霆驚里閭。
覺來長嘯忽軒渠，口吻咳唾出明珠。
詆嘲風月戲鳥魚，攟摭草木窮根鬚。
大聲鏗鏘金石俱，小聲要眇韵笙竽。
泠泠清風濯暑餘，玉壺之冰列坐隅。
夷甫衛玠談玄虛，蒙莊執策算有無。
乃知公孫不碩膚，炯如列仙形甚臞。
瑶泉之酒出中厨，時節貢獻帝所須，頗亦霑丐及吾徒。
知汝燥吻思江湖，作書亟遣長鬚奴。
焦山未沃東海枯，笑我一勺安可濡。